PMIndiaData/PMIndiaSum huggingface dataset:
પ્રધાનમંત્રીએ કોરોનાવાયરસ રોગચાળા પર વારાણસીની જનતા સાથે સંવાદ કર્યો

પ્રધાનમંત્રી શ્રી નરેન્દ્ર મોદીએ વીડિયો કોન્ફરન્સ મારફતે એમના સંસદીય મતવિસ્તાર વારાણસીના લોકો સાથે વાત કરી હતી. તેમણે કહ્યું હતું કે, વારાણસીના સાંસદ તરીકે તેમને કસોટીના આ સમયે તેમની સાથે હોવાની જરૂર હતી, પણ દિલ્હીમાં જે કંઈ બની રહ્યું છે એના કારણે આવું શક્ય બની શકે એમ નથી. તેમણે ઉમેર્યું હતું કે, વ્યસ્ત કાર્યક્રમ હોવા છતાં તેઓ તેમના સાથીદારો પાસેથી વારાણસી વિશે નિયમિતપણે જાણકારી મેળવી રહ્યાં છે. કોરોનાવાયરસ રોગચાળાની શરૂઆત થયા પછી પ્રધાનમંત્રીનો વારાણસીની જનતા સાથે આ પ્રથમ સંવાદ હતો. પ્રધાનમંત્રીએ કોરોનાવાયરસ સામે દેશની લડાઈમાં સંપૂર્ણ શક્તિ આપણને આપવા માટે માતા શૈલદેવીને પ્રાર્થના અને પૂજાઅર્ચના કરવા બદલ વારાણસીની જનતાનો આભાર માન્યો હતો. તેમણે કહ્યું હતું કે, “હકીકતમાં જરૂરિયાતના સમયે લોકો મહત્ત્વપૂર્ણ ચીજવસ્તુઓ પર ધ્યાન આપતા નથી. ભારતમાં પણ આવું જ બની રહ્યું છે.” તેમણે લોકોને હકીકતોને સમજવા અને અફવાઓ પર ધ્યાન ન આપવા પણ વિનંતી કરી હતી. તેમણે ઉમેર્યું હતું કે, કોરોનાવાયરસ ધનિક અને ગરીબ વચ્ચેનો ભેદભાવ કરતો નથી અને એ કોઈને છોડશે નહીં. તેમણે કાબુલમાં ગુરુદ્વારામાં થયેલા આતંકવાદી હુમલામાં માર્યા ગયેલા તમામ લોકોના પરિવારજનો પ્રત્યે શોકની લાગણી વ્યક્ત કરી હતી. પ્રધાનમંત્રીએ જાહેરાત કરી હતી કે, સરકારે કોરોનાવાયરસ વિશે સાચી માહિતી મેળવવા માટે વ્હોટ્સએપ સાથે જોડાણમાં એક હેલ્પડેસ્કની રચના કરી છે. તેમણે કહ્યું હતું કે, 9013151515 વ્હોટ્સએપ નંબર પર ‘નમસ્તે’ લખીને મોકલીને સાચી માહિતી અંગ્રેજી કે હિંદીમાં મેળવી શકાશે. તેમણે જણાવ્યું હતું કે, મહાભારતનું યુદ્ધ 18 દિવસમાં પાંડવો જીત્યા હતાં અને ભારત નોવેલ કોરોનાવાયરસ સામેની લડાઈ 21 દિવસમાં જીતશે. પ્રધાનમંત્રીએ તમામ નાગરિકોને અપીલ કરી હતી કે, જો તેમને ડૉક્ટરો અને નર્સો જેવા કોઈ વ્યાવસાયિકો સાથે દુર્વ્યવહારની ઘટનાની જાણકારી મળે, તો તેમણે આ પ્રકારનાં લોકો સામે કાર્યવાહી હાથ ધરવી જોઈએ, કારણ કે તેઓ ખોટું કરી રહ્યાં છે એ સમજવું જોઈએ. તેમણે કહ્યું હતું કે, તેમણે આ કસોટીના સમયમાં યોગ્ય પગલાં લેનાર ડૉક્ટરો, નર્સો અને અન્ય વ્યાવસાયિકોને સાથસહકાર ન આપતા કે ઉચિત વ્યવહાર ન કરતાં લોકો સામે કડક પગલાં લેવા ગૃહ મંત્રાલય અને ડીજીપીને જણાવ્યું છે. તેમણે ઉમેર્યું હતું કે, આ દેશના સામાન્ય નાગરિકો ઉચિત સમયે યોગ્ય પગલાં લેવામાં માને છે. તેમણે જણાવ્યું હતું કે, 22 માર્ચનાં રોજ નાગરિકો જનતા કર્ફ્યૂને કેવી રીતે ટેકો આપે છે એ સ્પષ્ટપણે જોવા મળ્યું છે અને પછી સાંજે 5 વાગે આવશ્યક સેવાઓ પ્રદાન કરવા માટે ફરજ બજાવતા લોકોની પ્રશંસા પણ કરવામાં આવી હતી. તેમણે ઉમેર્યું હતું કે, હોસ્પિટલોમાં સફેદ પોશાકમાં તબીબી સેવા આપતા લોકો અત્યારે આપણાં માટે ઈશ્વર સમાન છે. તેઓ આપણને આ બિમારીથી બચાવી રહ્યાં છે અને એ પણ તેમનું જીવન જોખમમાં મૂકીને. ઉપરાંત તેમણે તેમના મતવિસ્તારમાં જીવનનાં વિવિધ ક્ષેત્રનાં લોકોનાં પ્રશ્રોનાં જવાબો આપ્યાં હતાં અને શંકાઓનું સમાધાન કર્યું હતું.
પ્રમુખ મુસ્લિમ નાગરિકોના શિષ્ટમંડળે આજે પ્રધાનમંત્રીની મુલાકાત લીધી

દેશના પ્રમુખ મુસ્લિમ નાગરિકોના એક શિષ્ટમંડળે આજે (13-4-2016) પ્રધાનમંત્રી શ્રી નરેન્દ્ર મોદીની મુલાકાત લીધી. શિષ્ટમંડળના સભ્યોમાં અન્ય લોકો ઉપરાંત શિયા ધાર્મિક નેતા મૌલાના કલ્બે જવ્વાદ, આંતરરાષ્ટ્રીય ઈસ્લામી બાબતોના વિશેષજ્ઞ શ્રી કમર આગા અને શ્રી શાહિદ સિદ્દીકી સામેલ હતા. શિષ્ટ મંડળના સભ્યોએ પ્રધાનમંત્રીને હાલમાં સઉદી અરબની સફળ યાત્રા માટે શુભેચ્છા આપી. તેમણે કહ્યું કે પશ્ચિમ એશિયા, મધ્ય એશિયા તથા ઉત્તરી આફ્રિકાના લોકો ખાસ કરીને યુવાઓ શ્રી નરેન્દ્ર મોદીના વિકાસ એજન્ડાથી ઘણા પ્રભાવિત છે અને ભારતની સાથે સારા સંબંધ ઈચ્છે છે. શિષ્ટમંડળના સભ્યોએ શ્રી નરેન્દ્ર મોદીને વિકાસ એજન્ડા તથા તેને સફળતાપૂર્વક લાગુ કરવાના રેકોર્ડની પ્રશંસા કરી. પ્રધાનમંત્રીએ શિષ્ટમંડળના સભ્યોને ધન્યવાદ આપ્યા અને શિક્ષણ ખાસ કરીને દીકરીઓના શિક્ષણ પર ભાર આપતા વિકાસના પોતાના સંકલ્પને દોહરાવ્યું. તેમણે આશા વ્યક્ત કરી કે ભારતમાં મુસ્લિમ સમુદાય એનડીએ સરકાર દ્વારા શરૂ કરાયેલી કલ્યાણકારી યોજનાઓ જેવી કે પ્રધાનમંત્રી પાક વિમા યોજના તથા મુદ્રા યોજનાથી ઘણા સ્તરે લાભ ઉઠાવશે.
કેબિનેટે ભારત અને કેન્યા વચ્ચે નેશનલ હાઉસિંગ પોલિસીના વિકાસ તથા વ્યવસ્થાપન ક્ષેત્રમાં થયેલા એમઓયુને મંજૂરી આપી

પ્રધાનમંત્રી શ્રી નરેન્દ્ર મોદીના અધ્યક્ષ સ્થાને મળેલી કેન્દ્ર સરકારની પ્રધાન મંડળની બેઠકમાં ભારત અને કેન્યા વચ્ચે નેશનલ હાઉસિંગના વિકાસ અને વ્યવસ્થાપન અંગે થયેલા સમજૂતીના કરારને ભારત સરકારના પ્રધાન મંડળે મંજૂરી આપી છે. આ સમજૂતીના કરાર ઉપર તા. 11 જુલાઈ, 2016ના રોજ નૈરોબીમાં પ્રધાનમંત્રીની મુલાકાત દરમિયાન હસ્તાક્ષર કરવામાં આવ્યા હતા. આ સમજૂતીના કરાર હેઠળ, બંને પક્ષો કર્મચારીઓને તાલીમ, વિનિમય મુલાકાતો, એક્સપો/ પ્રદર્શનો, કોન્ફરન્સો, અને વર્કશોપ્સ વગેરે દ્વારા વિવિધ વ્યુહરચનાઓ મારફતે આવાસ યોજનાઓ તથા માનવ વસવાટો વગેરે અંગે તમામ બાબતોમાં પરસ્પરનો સહયોગ મેળવશે. બંને દેશો વચ્ચેના સહયોગમાં ઝૂંપડીઓનું અપગ્રેડેશન કરીને તેનો ઉત્કર્ષ, અનુભવને આધારે સુરક્ષાત્મક પગલા, તથા દરેક દેશમાં અમલીકરણની પ્રક્રિયા અંગે એક-બીજાને સહયોગ આપશે. આ ઉપરાંત પ્રવર્તમાન પ્રવાહો , ઉત્તમ પ્રણાલીઓ તથા મૂડીરોકાણની તકો સહિતની બાબતોનો હાઉસિંગ અને રિયલ એસ્ટેટ ક્ષેત્રનો ડેટા અને માહિતીનું આદાન-પ્રદાન કરાશે. આ સમજૂતીના કરારથી સ્થાનિક ધોરણે ઉપલબ્ધ હોય તેવા કાચા માલનો ઉપયોગ કરીને પોસાય તેવા આવાસો ઉપલબ્ધ કરવા માટે ટેકનિકલ સહયોગને પ્રોત્સાહન મળશે. સમજૂતીના કરારથી સરકારી/જાહેર ક્ષેત્રના કર્મચારીઓને આવાસની સુવિધા પૂરી પાડવા માટે ટેકનિકલ સહયોગ મેળવાશે. આ કરાર સરકારી કર્મચારીઓ માટે ડિલીવરી મોડલ તૈયાર કરવામાં, તથા પ્રાઈવેટ સેકટરની કંપનીઓ દ્વારા ઈચ્છીત મોડેલ દ્વારા આ પ્રકારની ડિલીવરી પૂરી પાડવા માટે સાનુકૂળ વાતાવરણ તેયાર કરવા બાબતે પણ ઉપયોગી નિવડશે.
મંત્રીમંડળે જાહેર ક્ષેત્રના સાહસોના હોલ્ડિંગ/પેરેન્ટના બોર્ડ ઓફ ડિરેક્ટર્સને સંયુક્ત સાહસોમાં તેમની પેટા કંપનીઓ/એકમો/હિસ્સામાં વિનિવેશ/બંધ કરવાની પ્રક્રિયાની ભલામણ કરવા અને પ્રક્રિયા હાથ ધરવા માટે અધિકાર આપ્યા અને વૈકલ્પિક વ્યવસ્થાતંત્ર માટે વધારાની સત્તા આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળ દ્વારા જાહેર ક્ષેત્રના સાહસોમાં હોલ્ડિંગ/ પેરેન્ટના બોર્ડ ઓફ ડિરેક્ટર્સને સંયુક્ત સાહસોમાં તેમની પેટા કંપનીઓ/એકમો/હિસ્સાના વિનિવેશ (વ્યૂહાત્મક વિનિવેશ અને ગૌણ હિસ્સાનું વેચાણ બંને) અથવા બંધ કરવા માટે ભલામણ કરવાના અને પ્રક્રિયા હાથ ધરવાના અધિકારો આપવા માટેના પ્રસ્તાવને મંજૂરી આપવામાં આવી છે. મંત્રીમંડળ દ્વારા હોલ્ડિંગ/પેરેન્ટ
મંત્રીમંડળે આપત્તિ વ્યવસ્થાપન, પુનઃસ્થાપન અને શમનના ક્ષેત્રમાં સહકાર સ્થાપિત કરવા ભારત અને બાંગ્લાદેશ વચ્ચે થયેલા સમજૂતીકરાર (એમઓયુ)ને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આજે આયોજિત કેન્દ્રીય મંત્રીમંડળની બેઠકમાં પ્રજાસત્તાક ભારતના ગૃહ મંત્રાલયની રાષ્ટ્રીય આપત્તિ વ્યવસ્થાપન સત્તામંડળ (એનડીએમએ) અને પીપલ્સ રિપબ્લિક ઓફ બાંગ્લાદેશના આપત્તિ વ્યવસ્થાપન અને રાહત મંત્રાલય વચ્ચે માર્ચ, 2021માં આપત્તિ વ્યવસ્થાપન, પુનઃસ્થાપન અને શમનના ક્ષેત્રમાં સહકાર સ્થાપિત કરવા થયેલા સમજૂતીકરાર (એમઓયુ)ને મંજૂરી આપી હતી. ફાયદાઃ આ એમઓયુ એક એવી વ્યવસ્થા ઊભી કરવા ઇચ્છે છે, જેમાં ભારત અને બાંગ્લાદેશ બંનેને એકબીજાની આપત્તિ વ્યવસ્થાપન વ્યવસ્થામાંથી ફાયદો થશે અને એથી આપત્તિ વ્યવસ્થાપનના ક્ષેત્રમાં તૈયારી, પ્રતિસાદ અને ક્ષમતા નિર્માણના ક્ષેત્રોને મજબૂત કરવામાં મદદ મળશે. એમઓયુની વિશિષ્ટ ખાસિયતોઃ કોઈ પણ પક્ષના સંબંધિત વિસ્તારોમાં મોટા પાયે આપત્તિ (કુદરતી કે માનવપ્રેરિત)ના સમયે જે તે પક્ષની વિનંતી પર પારસ્પરિક સાથસહકાર આપવો, જે રાહત, પ્રતિસાદ, પુનર્નિર્માણ અને સુધારાના ક્ષેત્રમાં હશે. પ્રસ્તુત માહિતી, રિમોટ સેન્સિંગ ડેટા અને અન્ય વૈજ્ઞાનિક ડેટાનું આદાનપ્રદાન કરવું તથા પૂર્વવત્ત સ્થિતિ સુનિશ્ચિત કરવા માટે આપત્તિ પ્રતિસાદ, સુધારા, શમન, ક્ષમતા નિર્માણ વગેરેનો અનુભવ/શ્રેષ્ઠ પદ્ધતિ વહેંચવી અદ્યતન ઇન્ફોર્મેશન ટેકનોલોજી, વહેલાસર ચેતવણીની વ્યવસ્થા, રિમોટ સેન્સિંગ અને નેવિગેશન સેવાઓ તથા આપત્તિ સામે લડવાની તૈયારી માટે, પ્રતિસાદ આપવા અને શમન માટે કુશળતા પૂરી પાડવી તથા રિયલ ટાઇમ ડેટાની વધારે વહેંચણી કરવી. આપત્તિ વ્યવસ્થાપનના ક્ષેત્રમાં અધિકારીઓને પૂરક તાલીમ આપવી. બંને દેશો વચ્ચે દ્વિપક્ષીય રીતે સંયુક્તપણે આપત્તિ વ્યવસ્થાપન કવાયતો હાથ ધરવી. આપત્તિમાં યોગ્ય પ્રતિસાદ આપવા સમુદાયોને તૈયાર કરવા ધારાધોરણો, અદ્યત્તન ટેકનોલોજીઓ અને સાધનસામગ્રીઓ વહેંચવી આપત્તિ વ્યવસ્થાપનનાં ક્ષેત્રમાં પાઠ્યપુસ્તકો, માર્ગદર્શિકાઓ સ્વરૂપે પ્રકાશનો અને સામગ્રીનું આદાનપ્રદાન કરવું તથા આપત્તિ વ્યવસ્થાપન, જોખમમાં ઘટાડો અને સુધારાના ક્ષેત્રમાં સંયુક્ત સંશોધન પ્રવૃત્તિઓ હાથ ધરી શકાશે.
પ્રધાનમંત્રીએ મહાત્મા ગાંધી અને લાલ બહાદુર શાસ્ત્રીને તેમની જન્મજયંતી પર શ્રદ્ધાંજલિ અર્પણ કરી

પ્રધાનમંત્રી શ્રી નરેન્દ્ર મોદીએ મહાત્મા ગાંધી અને લાલ બહાદુર શાસ્ત્રીને તેમની જન્મજયંતી પર શ્રદ્ધાંજલિ અર્પણ કરી હતી. પ્રધાનમંત્રીએ કહ્યું કે, “ગાંધીજીની શાંતિ, સૌહાર્દ અને ભાઇચારા પ્રત્યેની કટિબદ્ધતા અતૂટ રહી. એમણે એક એવી દુનિયાની કલ્પના કરી કે જ્યાં ગરીબમાં ગરીબ વ્યક્તિ સશક્ત હોય. એમના આદર્શો આપણા માટે માર્ગદર્શક છે. #
શિક્ષક પર્વ સંમેલનના ઉદ્ઘાટન પર્વ પ્રસંગે પ્રધાનમંત્રીના સંબોધનનો મૂળપાઠ

નમસ્કાર! શિક્ષક પર્વના આ મહત્વપૂર્ણ કાર્યક્રમમાં અમારી સાથે જોડાઈ રહેલ કેબિનેટમાં મારા સહયોગી શ્રી ધર્મેન્દ્ર પ્રધાનજી, શ્રીમતી અન્નપૂર્ણા દેવી જી, ડૉ. સુભાષ સરકારજી, ડૉ. રાજકુમાર રંજન સિંહજી, દેશના જુદા જુદા રાજ્યોના આદરણીય શિક્ષણ મંત્રીગણ, રાષ્ટ્રીય શિક્ષણ નીતિના મુસદ્દાને તૈયાર કરનારી સમિતિના અધ્યક્ષ ડૉ. કસ્તુરી રંગનજી, તેમની ટીમના તમામ આદરણીય સન્માનિત સભ્યગણ, સંપૂર્ણ દેશમાંથી અમારી સાથે ઉપસ્થિત તમામ વિદ્વાન આચાર્યગણ, શિક્ષકગણ અને વ્હાલા વિદ્યાર્થીઓ! હું સૌથી પહેલા, રાષ્ટ્રીય પુરસ્કાર પ્રાપ્ત કરનારા આપણાં શિક્ષકોને ખૂબ ખૂબ અભિનંદન આપું છું. આપ સૌએ મુશ્કેલ સમયમાં દેશમાં શિક્ષણ માટે, વિદ્યાર્થીઓના ભવિષ્યની માટે જે એકનિષ્ઠ પ્રયાસ કર્યો છે, યોગદાન આપ્યું છે, તે અતુલનીય છે, સરાહનીય છે. આ કાર્યક્રમમાં આપણાં જે વિદ્યાર્થીઓ ઉપસ્થિત છે, હું તેમના ચહેરા પણ સ્ક્રીન પર જોઈ રહ્યો છું. દોઢ બે વર્ષોમાં પહેલી વખત આ જુદી જ ચમક તમારા ચહેરા પર જોવા મળી રહી છે. આ ચમક કદાચ શાળાઓ ખૂલવાની લાગે છે. લાંબા સમય પછી શાળાએ જવું, મિત્રોને મળવું, વર્ગમાં બેસીને ભણવું, તેનો આનંદ જ કઇંક જુદો હોય છે. પરંતુ ઉત્સાહની સાથે સાથે કોરોનાના નિયમોનું પાલન પણ આપણે સૌને, તમારે પણ પુરી ચુસ્તતા સાથે કરવાનું છે. સાથીઓ, આજે શિક્ષક પર્વના અવસર પર અનેક નવી યોજનાઓનો પ્રારંભ થયો છે. અને હમણાં આપણે એક નાનકડી ફિલ્મના માધ્યમથી આ તમામ યોજનાઓના વિષયમાં જાણકારી પ્રાપ્ત કરી. આ પહેલો એટલા માટે પણ મહત્વની છે કારણ કે દેશ હાલ આઝાદીનો અમૃત મહોત્સવ ઉજવી રહ્યો છે. આઝાદીના 100 વર્ષ થવા પર ભારત કેવું હશે, તેની માટે આજે ભારત નવા સંકલ્પો લઈ રહ્યું છે. આજે જે યોજનાઓ શરૂ થઈ છે, તે ભવિષ્યના ભારતને આકાર આપવામાં મહત્વપૂર્ણ ભૂમિકા નિભાવશે. આજે વિદ્યાંજલિ 2.0, નિષ્ઠા 3.0, વાતચીત કરતાં પુસ્તકો અને યુડીએલ આધારિત આઈએસએલ શબ્દકોશ જેવા નવા કાર્યક્રમો અને વ્યવસ્થાઓની જાહેરાત કરવામાં આવી છે. સ્કૂલ ક્વોલિટી એસેસમેન્ટ એન્ડ એશ્યૉરન્સ ફ્રેમવર્ક એટલે કે …
પ્રધાનમંત્રી શ્રી 4 ઓગસ્ટના રોજ શ્રીમદ રાજચંદ્ર મિશન, ધરમપુરની વિવિધ યોજનાઓનું ઉદ્ઘાટન અને શિલાન્યાસ કરશે

પ્રધાનમંત્રી શ્રી નરેન્દ્ર મોદી 4 ઓગસ્ટના રોજ સાંજે 4:30 વાગ્યે વીડિયો કોન્ફરન્સિંગ દ્વારા ગુજરાતના વલસાડ જિલ્લામાં શ્રીમદ રાજચંદ્ર મિશન, ધરમપુરના વિવિધ પ્રોજેક્ટનું ઉદ્ઘાટન અને શિલાન્યાસ કરશે. પ્રધાનમંત્રી શ્રી વલસાડના ધરમપુર ખાતે શ્રીમદ રાજચંદ્ર હોસ્પિટલનું ઉદ્ઘાટન કરશે. સમગ્ર પ્રોજેક્ટનો ખર્ચ આશરે રૂ. 200 કરોડ રહ્યો છે. તે અત્યાધુનિક મેડિકલ ઈન્ફ્રાસ્ટ્રક્ચર સાથે 250 બેડની મલ્ટિસ્પેશિયાલિટી હોસ્પિટલ છે જે ખાસ કરીને દક્ષિણ ગુજરાત વિસ્તારના લોકોને વિશ્વ કક્ષાની તૃતીય તબીબી સુવિધાઓ પૂરી પાડશે. પ્રધાનમંત્રી શ્રીમદ રાજચંદ્ર એનિમલ હોસ્પિટલનો શિલાન્યાસ કરશે. આશરે રૂ. 70 કરોડના ખર્ચે 150 બેડની આ હોસ્પિટલ બનાવવામાં આવશે. તે ઉચ્ચ કક્ષાની સુવિધાઓ અને પશુચિકિત્સકો અને આનુષંગિક કર્મચારીઓની સમર્પિત ટીમથી સજ્જ હશે. આ હોસ્પિટલ પ્રાણીઓની સંભાળ અને જાળવણી માટે પરંપરાગત દવાઓની સાથે સર્વગ્રાહી તબીબી સંભાળ પૂરી પાડશે. પ્રધાનમંત્રી આ પ્રસંગે મહિલાઓ માટે શ્રીમદ રાજચંદ્ર સેન્ટર ઓફ એક્સેલન્સનો શિલાન્યાસ પણ કરશે. તે રૂ. 40 કરોડના અંદાજિત ખર્ચે બાંધવામાં આવશે. તેમાં મનોરંજન માટેની સુવિધાઓ, આત્મ-વિકાસ સત્રો માટે વર્ગખંડો, આરામના સ્થળો હશે. તે 700થી વધુ આદિવાસી મહિલાઓને રોજગાર આપશે અને ત્યારબાદ હજારો અન્ય લોકોને આજીવિકા પૂરી પાડશે.
મેરિટાઈમ ઈન્ડિયા સમિટ 2021ના ઉદ્ઘાટન પ્રસંગે પ્રધાનમંત્રીના સંબોધનનો મૂળપાઠ

મારા મંત્રી સાથીઓ શ્રી મનસુખભાઈ માંડવિયા, શ્રી ધર્મેન્દ્ર પ્રધાન, જુદા જુદા રાજ્યોના મુખ્યમંત્રીઓ, મહાનુભાવો, ખ્યાતનામ મહેમાનગણ, વ્હાલા મિત્રો, મેરિટાઈમ ઈન્ડિયા સમિટ 2021માં હું આપ સૌનું સ્વાગત કરું છું. આ સમિટ આ ક્ષેત્ર સાથે સંકળાયેલા અનેક હિતધારકોને સાથે લાવે છે. મને ખાતરી છે કે સાથે મળીને આપણે દરિયાઈ અર્થતંત્રને વેગ આપવામાં મોટી સફળતા હાંસલ કરી શકીશું. મિત્રો, ભારત એ આ ક્ષેત્રમાં કુદરતી નેતા છે. આપણો દેશ સમૃદ્ધ દરિયાઈ ઇતિહાસ ધરાવે છે. આપણા દરિયાકાંઠાઓ ઉપર સભ્યતાઓ વિકાસ પામી છે. હજારો વર્ષો માટે, આપણાં બંદરો મહત્વના વેપાર કેન્દ્રો બનીને રહ્યા છે. આપણાં દરિયાકાંઠાઓએ આપણને વિશ્વ સાથે જોડ્યા છે. મિત્રો, આ મેરિટાઈમ ઈન્ડિયા સમિટના માધ્યમથી હું વિશ્વને ભારતમાં આવવા અને આપણી વિકાસ યાત્રાનો એક ભાગ બનવા માટે આમંત્રણ આપવા માંગુ છું. ભારત એ દરિયાઇ ક્ષેત્રમાં વિકાસ સાધવા માટે ખૂબ ગંભીર છે અને તે વિશ્વના ટોચના બ્લુ ઈકોનોમી પૈકી એક તરીકે બહાર આવી રહ્યું છે. આપણાં મુખ્ય લક્ષ્યોમાં આનો સમાવેશ થાય છે: વર્તમાન ઇન્ફ્રાસ્ટ્રકચરને સુધારવું. આગામી પેઢી માટે નવા ઇન્ફ્રાસ્ટ્રકચરનું નિર્માણ કરવું. સુધારણાની યાત્રાને ગતિ આપવી. આ પગલાઓ વડે અમે આત્મનિર્ભર ભારતના આપણાં વિઝનને સશક્ત બનાવવા માંગીએ છીએ. મિત્રો, જ્યારે હું વર્તમાન ઇન્ફ્રાસ્ટ્રકચરને સુધારવાની વાત કરું છું તો હું ચોકસાઇમાં સુધારો કરવા ઉપર સૌથી વધુ ભાર મૂકું છું. ટુકડા ટુકડા અભિગમને બદલે અમે સમગ્ર ક્ષેત્ર ઉપર એક એકમ તરીકે ધ્યાન કેન્દ્રિત કર્યું છે. અને તેના પરિણામો દ્રશ્યમાન છે. દેશના મુખ્ય બંદરો કે જેમની વાર્ષિક ક્ષમતા વર્ષ 2014 માં 870 મિલિયન ટન હતી તે હવે વધીને પ્રતિ વર્ષ આશરે 1550 મિલિયન ટન જેટલી થઈ ગઈ છે. ઉત્પાદકતામાં થયેલ આ વધારાના કારણે માત્ર આપણાં બંદરોને જ મદદ નથી મળી પરંતુ તે આપણાં ઉત્પાદનોને વધુ સ્પર્ધાત્મક બનાવીને આપણાં સમગ્ર અર્થતંત્રને પણ વેગ આપે છે. ભારતીય બંદરો: સીધી બંદર ઉપર ડિલિવરી, સીધો બંદર ઉપર પ્રવેશ, અને સરળતાપૂર્વક ડેટા વહન માટે અપગ્રેડેડ પોર્ટ કમ્યુનિટિ સિસ્ટમ જેવા પગલાઓ ધરાવે છે. આપણાં બંદરોએ ઇનબાઉન્ડ અને આઉટબાઉન્ડ કાર્ગો માટે પ્રતિક્ષાના સમયમાં ઘટાડો કર્યો છે. અમે બંદરો ઉપર સંગ્રહ વ્યવસ્થાઓના વિકાસ માટે અને બંદરોના વિસ્તારમાં ઉદ્યોગોને આકર્ષવા માટે પ્લગ એન્ડ પ્લે ઇન્ફ્રાસ્ટ્રકચરમાં પણ મોટા પાયે રોકાણ કરી રહ્યા છીએ. આ બંદરો સંતુલિત ડ્રેજિંગ (દરિયાના તળિયેથી કાદવ સાફ કરવાની પ્રક્રિયા) અને સ્થાનિક વહાણોના રિસાયકલિંગના માધ્યમથી ‘કચરામાંથી કંચન’ ('
પ્રધાનમંત્રી 19મી નવેમ્બરે યુપીની મુલાકાત લેશે અને રૂ. 6250 કરોડથી વધુના બહુવિધ વિકાસ પ્રોજેક્ટોનું લોકાર્પણ કરશે

પ્રધાનમંત્રી શ્રી નરેન્દ્ર મોદી 19મી નવેમ્બર 2021ના રોજ ઉત્તર પ્રદેશના મહોબા અને ઝાંસી જિલ્લાની મુલાકાત લેશે. પાણીની તકલીફ દૂર કરવા માટે એક મહત્વપૂર્ણ પહેલમાં, લગભગ બપોરે 2:45 કલાકે, પ્રધાનમંત્રી મહોબામાં બહુવિધ પ્રોજેક્ટ્સનું ઉદ્ઘાટન કરશે. આ પ્રોજેક્ટ્સ આ પ્રદેશમાં પાણીની અછતની સમસ્યાને દૂર કરવામાં મદદ કરશે અને ખેડૂતોને ઘણી જરૂરી રાહત આપશે. આ પ્રોજેક્ટ્સમાં અર્જુન સહાયક પ્રોજેક્ટ, રતૌલી વિયર પ્રોજેક્ટ, ભાઓની ડેમ પ્રોજેક્ટ અને મઝગાંવ-મરચાંના છંટકાવ પ્રોજેક્ટનો સમાવેશ થાય છે. આ પ્રોજેક્ટ્સની સંચિત કિંમત રૂ. 3250 કરોડથી વધુ છે અને તેના કાર્યાન્વિત થવાથી મહોબા, હમીરપુર, બાંદા અને લલિતપુર જિલ્લાઓમાં લગભગ 65000 હેક્ટર જમીનની સિંચાઈમાં મદદ મળશે, જેનાથી પ્રદેશના લાખો ખેડૂતોને ફાયદો થશે. આ પ્રોજેક્ટ્સ પ્રદેશને પીવાનું પાણી પણ પૂરું પાડશે. સાંજે લગભગ 5:15 વાગ્યે, પ્રધાનમંત્રી એક કાર્યક્રમમાં ભાગ લેશે જે દરમિયાન તેઓ ઝાંસીના ગરૌથા ખાતે 600 મેગાવોટના અલ્ટ્રામેગા સોલર પાવર પાર્કનો શિલાન્યાસ કરશે. તે રૂ. 3000 કરોડથી વધુના ખર્ચે બાંધવામાં આવી રહ્યું છે, અને સસ્તી વીજળી અને ગ્રીડ સ્થિરતાના બેવડા લાભો પ્રદાન કરવામાં મદદ કરશે. પ્રધાનમંત્રી ઝાંસીમાં અટલ એકતા પાર્કનું ઉદ્ઘાટન પણ કરશે. ભૂતપૂર્વ પ્રધાનમંત્રી શ્રી અટલ બિહારી વાજપેયીના નામ પરથી, આ પાર્ક રૂ. 11 કરોડથી વધુના ખર્ચે બાંધવામાં આવ્યો છે, અને તે લગભગ 40,000 ચોરસ મીટર વિસ્તારમાં ફેલાયેલો છે. તેમાં એક પુસ્તકાલય તેમજ શ્રી અટલ બિહારી વાજપેયીની પ્રતિમા પણ હશે. આ પ્રતિમા સ્ટેચ્યુ ઓફ યુનિટીના પાછળના વ્યક્તિ જાણીતા શિલ્પકાર શ્રી રામ સુથાર દ્વારા બનાવવામાં આવી છે.
પ્રધાનમંત્રી શ્રીએ ધનતેરસ પર નાગરિકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ ધનતેરસના શુભ અવસર પર નાગરિકોને શુભેચ્છા પાઠવી છે. આરોગ્ય અને સુખાકારી સાથે ધનતેરસના ગાઢ જોડાણને ઉજાગર કરતા, પ્રધાનમંત્રી શ્રીએ ભારતની પરંપરાગત દવાઓ અને યોગ તરફ આકર્ષિત વૈશ્વિક ધ્યાનને ઓળખ્યું અને આ ક્ષેત્રોમાં કામ કરતા લોકોના પ્રયાસોની પ્રશંસા કરી. તેમણે ગ્લોબલ આયુષ સમિટમાં તેમનું તાજેતરનું ભાષણ પણ શેર કર્યું હતું. પ્રધાનમંત્રી શ્રીએ ટ્વીટ કર્યું; “ધનતેરસના શુભ અવસર પર શુભેચ્છાઓ. આપણા રાષ્ટ્રના લોકોને સારા સ્વાસ્થ્ય અને સમૃદ્ધિની પુષ્કળ આશીર્વાદ મળે. સંપત્તિ સર્જનની ભાવના આપણા સમાજમાં ખીલતી રહે.” “ધનતેરસનો સ્વાસ્થ્ય અને સુખાકારી સાથે પણ ગાઢ સંબંધ છે. તાજેતરના વર્ષોમાં, ભારતની પરંપરાગત દવાઓ અને યોગે વૈશ્વિક ધ્યાન ખેંચ્યું છે. હું આ ક્ષેત્રોમાં કામ કરનારાઓની પ્રશંસા કરું છું. તાજેતરના વૈશ્વિક આયુષ સમિટમાં મારું ભાષણ શેર કરી રહ્યો છું.
પ્રધાનમંત્રી દ્વારા વારાણસીમાં વિકાસ કામોનો પ્રારંભ  અને જાહેરસભાને સંબોધન

પ્રધાનમંત્રી શ્રી નરેન્દ્ર મોદીએ આજે વારાણસીમાં કેટલીક વિકાસ યોજનાઓ ખુલ્લી મૂકી હતી. આ યોજનાઓમાં 765/400 કેવી જીઆઈએસ વારાણસી પાવર સબ-સ્ટેશન, વારાણસી, સીટી ગેસ વિતરણ પ્રોજકટનો શિલાન્યાસ, વારાણસી પોસ્ટલ રિજીયનનો પ્રારંભ, ડિઝલ લોકોમોટિવ વર્કસ (ફેઝ-1)નો વિસ્તરણ પ્રોજેકટ અલાહાબાદ- વારાણસી રેલવે લાઈનની બીજી લાઈનના વિજળીકરણ માટે શિલારોપણ તથા રાજાતાલાબ રેલવે સ્ટેશન ઉપર પેરિશેબલ કાર્ગો સેન્ટરની સ્થાપનાનો સમાવેશ થાય છે. પ્રધાન મંત્રીએ સુકન્યા સમૃધ્ધિ યોજનાના કેટલાક લાભાર્થિઓનું બહુમાન કર્યું હતું અને પસંદગીના ઉજ્જવલા લાભાર્થિઓને એલપીજી જોડાણો સુપરત કર્યા હતા. તેમણે વારાણસી શહેર અંગે એક ટપાલ ટિકિટ પણ બહાર પાડી હતી. આ પ્રંસગે પ્રધાનમંત્રીએ લોકોને દિવાળી પ્રસંગે લશ્કરના જવાનોને શુભેચ્છા સંદેશા પાઠવવા અનુરોધ કર્યો હતો. તેમણે કહ્યું કે કેન્દ્ર સરકાર પ્રોજેકટસ સમયસર પૂરા કરવા તરફ ધ્યાન આપી રહી છે અને તેમણે ખાતરી આપી હતી કે માત્ર શિલારોપણ નહીં થાય, પ્રોજેકટસનું સમયસર ઉદ્ઘાટન પણ કરવામાં આવશે. તેમણે કહ્યું કે સરકારની પહેલનો સાચો ઉદ્દેશ અમલીકરણ કરીને લોકોના દિલ સુધી પહોંચવાનો છે. પ્રધાનમંત્રીએ પર્યાવરણલક્ષી પહેલનો અને સરકારના ભારતીય રેલવે અંગેના વિઝનનો ઉલ્લેખ કર્યો અને કહ્યું કે રેલવે અર્થતંત્રનું ગ્રોથ એન્જીન બની શકે તેમ છે.
પ્રધાનમંત્રીએ શારદા મઠના પ્રમુખ પ્રવરાજિકા ભક્તિપ્રાણ માતાજીને તેમના નિધન પર શ્રદ્ધાંજલિ આપી

પ્રધાનમંત્રી શ્રી નરેન્દ્ર મોદીએ શારદા મઠના પ્રમુખ પ્રવરાજિકા ભક્તિપ્રાણ માતાજીને તેમના નિધન પર શ્રદ્ધાંજલિ આપી છે. એક ટ્વીટમાં, પ્રધાનમંત્રીએ કહ્યું; "હું પ્રવરાજિકા ભક્તિપ્રાણ માતાજીને મારી શ્રદ્ધાંજલિ અર્પણ કરું છું. શ્રી શારદા મઠ અને રામકૃષ્ણ શારદા મિશન દ્વારા સમાજની સેવા કરવાના તેમના સમૃદ્ધ પ્રયાસો માટે તેમને હંમેશા યાદ રાખવામાં આવશે. મારા વિચારો તમામ અનુયાયીઓ અને ભક્તો સાથે છે. ઓમ શાંતિ."
મંત્રીમંડળે ફાઇનાન્સિયલ રિઝોલ્યુશન એન્ડ ડિપોઝિટ ઇન્સ્યોરન્સ બિલ, 2017ની દરખાસ્તને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે ફાઇનાન્સિયલ રિઝોલ્યુશન એન્ડ ડિપોઝિટ ઇન્સ્યોરન્સ બિલ, 2017ની દરખાસ્તને મંજૂરી આપી છે. ખરડો બેંકો, વીમા કંપનીઓ અને નાણાકીય ક્ષેત્રની કંપનીઓમાં નાદારીની સ્થિતિનું સમાધાન કરવા ચોક્કસ અને વિસ્તૃત માળખું પ્રદાન કરશે. જ્યારે ફાઇનાન્સિયલ રિઝોલ્યુશન એન્ડ ડિપોઝિટ ઇન્સ્યોરન્સ બિલ, 2017 લાગુ થશે, ત્યારે તે રિઝોલ્યુશન કોર્પોરેશન સ્થાપિત કરવા માટેનો માર્ગ મોકળો કરશે. તે બિલની અનુસૂચિમાં સામેલ ક્ષેત્રીય કાયદાઓમાં સમાધાન-સાથે સંબંધિત જોગવાઈઓને નાબૂદ કરવા કે સુધારવા તરફ દોરી જશે. તે ડિપોઝિટ ઇન્સ્યોરન્સ એન્ડ ક્રેડિટ ગેરન્ટી કોર્પોરેશન કાયદો, 1961ને નાબૂદ કરશે, જેથી ડિપોઝિટ ઇન્સ્યોરન્સ અધિકારો અને જવાબદારીઓ રિઝોલ્યુશન કોર્પોરેશનને હસ્તાંતરિત થશે. રિઝોલ્યુશન કોર્પોરેશન નાણાકીય વ્યવસ્થાની સ્થિરતા અને લવચીકતાનું સંરક્ષણ કરશે, ઉપભોક્તાઓનું વાજબી મર્યાદા સુધી આવરી લેવાયેલી જવાબદારીઓમાં સંરક્ષણ કરશે અને શક્ય હદ સુધી સરકારી ફંડનું સંરક્ષણ કરશે. તાજેતરમાં સરકારે બિન-નાણાકીય કંપનીઓના દેવાળાનું સમાધાન કરવા ઇન્સોલ્વન્સી એન્ડ બેંકરપ્સી કોડ, 2016 (“કોડ”)નો અમલ કર્યો છે. પ્રસ્તાવિત ખરડો નાણાકીય ક્ષેત્ર માટે રિઝોલ્યુશન માળખું પ્રદાન કરીને આચારસંહિતાનું પાલન કરશે. એક વખત તેનો અમલ થયા પછી આ ખરડો સંયુક્તપણે આચારસંહિતા સાથે અર્થતંત્ર માટે વિસ્તૃત સમાધાન માળખું પ્રદાન કરશે. ફાઇનાન્સિયલ રિઝોલ્યુશન એન્ડ ડિપોઝિટ ઇન્સ્યોરન્સ બિલ, 2017 નાણાકીય ખેંચ અનુભવતા નાણાકીય સર્વિસ પ્રદાતાના ઉપભોક્તાઓને રાહત આપવા ઇચ્છે છે. તેનો ઉદ્દેશ નાણાકીય મુશ્કેલીમાં મૂકાયેલી કંપનીઓને બહાર કાઢવા સરકારી નાણાંનો ઉપયોગ મર્યાદિત કરીને નાણાકીય સેવા પ્રદાતાઓમાં શિસ્ત લાવવાનો છે. તે પર્યાપ્ત નિવારણાત્મક પગલાં સુનિશ્ચિત કરીને અર્થતંત્રમાં નાણાકીય સ્થિરતા જાળવવામાં મદદ કરશે, ત્યારે સાથે સાથે કટોકટીના સંજોગોમાં કામગીરી કરવા જરૂરી માધ્યમો પ્રદાન કરશે. બિલનો ઉદ્દેશ મોટી સંખ્યામાં રિટેલ ડિપોઝિટર્સના લાભ માટે ડિપોઝિટ વીમાનું વર્તમાન માળખું મજબૂત કરવાનો છે. ઉપરાંત આ બિલ નાણાકીય ખેંચમાં મૂકાયેલી નાણાકીય સંસ્થાઓમાં સંકળાયેલા સમય અને ખર્ચમાં ઘટાડો કરવા ઇચ્છે છે.
પ્રધાનમંત્રીએ રાષ્ટ્રને ઈદ-ઉલ-ફિત્રની શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ ઈદ- ઉલ- ફિત્ર ના શુભ પ્રસંગે દેશવાસીઓને શુભકામના પાઠવી છે. પ્રધાનમંત્રીએ કહ્યું “ઈદ મુબારક ! ઈદ- ઉલ- ફિત્ર ના શુભ પ્રસંગે શુભકામના, હું મંગલ- કામના કરું છું કે આ વિશેષ પ્રસંગે કરુણા,ભાઈચારા અને સદ્દભાવની ભાવના વધારે સુદ્રઢ થાય, બધા લોકો સ્વસ્થ અને સમૃદ્ધ રહે.”
જર્મનીને વધારાના મંત્રાલય તથા ભારતના નાગરિક વિમાનન મંત્રાલયની વચ્ચે ઉડાન પર તૈનાત ઈન-ફ્લાઈટ સિક્યોરીટી ઓફિસર્સ (આઈએફસીઓ)ના પરિવહન માટે સહમતિ મેમોરેન્ડમ પર હસ્તાક્ષર મંજૂર

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે જર્મનીના આંતરિક મંત્રાલય તથા ભારતના નાગરિક વિમાનન મંત્રાલય વચ્ચે ઉડાન પર તૈનાત ઈન ફ્લાઈટ સિક્યોરિટી ઓફિસર્સ (આઈએફસીઓ)ના પરિવહન માટે સહમતિ મેમોરેન્ડમ પર હસ્તાક્ષરને મંજૂરી આપી દીધી છે. સહમતિ મેમોરેન્ડમથી આંતરરાષ્ટ્રીય જવાબદારીનું પરિપાલન થશે અને ભારત અને જર્મની વચ્ચે આવ-જા કરનારા લોકોની સુરક્ષા વધશે.
પ્રધાનમંત્રીએ સિવિલ સર્વિસીસ ડેના રોજ સનદી અધિકારીઓને એવોર્ડસ આપ્યા, સંબોધન કર્યું

પ્રધાનમંત્રી શ્રી નરેન્દ્ર મોદીએ આજે 11મા સિવિલ સર્વિસ ડેની ઉજવણી પર સનદી અધિકારીઓને એવોર્ડ એનાયત કર્યા હતા અને સંબોધન કર્યું હતું. આ દિવસને “રીડેડિકેશન” (પુનઃપ્રતિબદ્ધતા) ગણાવી પ્રધાનમંત્રીએ જણાવ્યું હતું કે, સનદી અધિકારીઓ તેમની તાકાત અને ક્ષમતાઓ, પડકારો અને જવાબદારીઓથી સારી રીતે વાકેફ છે. તેમણે જણાવ્યું હતું કે, અત્યારે પ્રવર્તમાન સ્થિતિસંજોગો બે દાયકા અગાઉના સ્થિતિસંજોગોથી અલગ છે તથા આગામી થોડા વર્ષોમાં ઝડપથી બદલાશે. આ અંગે પ્રધાનમંત્રીએ કહ્યું હતું કે, અગાઉ ચીજવસ્તુઓ અને સેવાઓની એકમાત્ર પ્રદાતા સરકાર હતી, જેથી કોઈ ચીજવસ્તુઓની ખેંચની અવગણના કરવા માટે ઘણો અવકાશ હતો. જોકે હવે લોકો માને છે કે સરકારની સરખામણીમાં ખાનગી ક્ષેત્ર વધારે સારી સેવા ઓફર કરે છે. પ્રધાનમંત્રીએ જણાવ્યું હતું કે, કેટલાંક ક્ષેત્રોમાં વિકલ્પો ઉપલબ્ધ હોવાથી સરકારી અધિકારીઓની જવાબદારીઓમાં વધારો થયો છે. તેમણે ઉમેર્યું હતું કે, આ વધારો કામના અવકાશની દ્રષ્ટિએ જ નથી, પણ પડકારો સાથે પણ સંબંધિત છે. પ્રધાનમંત્રીએ સ્પર્ધાના મહત્વ પર ભાર મૂક્યો હતો, જેના પગલે ગુણવત્તામાં ફેરફાર થયો છે. તેમણે કહ્યું હતું કે, જેટલી ઝડપથી સરકાર નિયમનકારમાંથી સક્ષમકર્તામાં પરિવર્તિત થઈ શકશે, તેટલી જ ઝડપથી સ્પર્ધાનો આ પડકાર તકમાં ફેરવાઈ જશે. પ્રધાનમંત્રીએ જણાવ્યું હતું કે, જ્યારે પ્રવૃત્તિ ક્ષેત્રમાં સરકારની ગેરહાજરી દેખાવી જોઈએ, ત્યારે પ્રવૃત્તિ ક્ષેત્રમાં સરકારીની હાજરી બોજરૂપ ન બનવી જોઈએ. તેમણે સનદી અધિકારીઓને આ પ્રકારની વ્યવસ્થા ઊભી કરવા કહ્યું હતું. સિવિલ સર્વિસ ડે એવોર્ડ માટે ગયા વર્ષે 100 અરજીઓ મળી હતી, જ્યારે ચાલુ વર્ષે 500થી વધારે અરજીઓ મળી હતી. તેની નોંધ લઈને પ્રધાનમંત્રીએ કહ્યું હતું કે, હવે ગુણવત્તા સુધારવા અને ઉત્કૃષ્ટ કામગીરીને આદત બનાવવા ધ્યાન કેન્દ્રીત કરવું પડશે. પ્રધાનમંત્રીએ વરિષ્ઠ અધિકારીઓને એ સુનિશ્ચિત કરવા વિનંતી કરી હતી કે, યુવાન અધિકારીઓની નવીનતા આડે અનુભવ ભારરૂપ ન બનવો જોઈએ. શ્રી નરેન્દ્ર મોદીએ જણાવ્યું હતું કે, સનદી સેવાઓની સૌથી મોટી તાકાત ગુપ્તતા છે. તેમણે અધિકારીઓને ચેતવણી આપી હતી કે સોશિયલ મીડિયા આ તાકાતમાં ઘટાડા તરફ ન દોરી જવી જોઈએ, ભલે સોશિયલ મીડિયા અને મોબાઇલ ગવર્નન્સનો ઉપયોગ લોકોને લાભ અને સરકારી યોજનાઓ સાથે જોડાણ કરવા થતો હોય. “રિફોર્મ, પર્ફોર્મ અને ટ્રાન્સફોર્મ (સુધારો, કામગીરી અને પરિવર્તન)”ના સંદર્ભમાં પ્રધાનમંત્રીએ જણાવ્યું હતું કે, સુધારા માટે રાજકીય ઇચ્છાશક્તિની જરૂર પડશે, પણ આ ફોર્મ્યુલેશનના “કામગીરી”નો ભાગ સનદી અધિકારીઓએ અદા કરવો પડશે, ત્યારે પરિવર્તન તો લોકોની સહભાગીદારી સાથે જ થાય છે. પ્રધાનમંત્રીએ જણાવ્યું હતું કે, સનદી અધિકારીઓએ સુનિશ્ચિત કરવું પડશે કે દરેક નિર્ણય રાષ્ટ્રીય હિતને ધ્યાનમાં રાખીને લેવામાં આવે છે અને આ નિર્ણય લેવા માટે રાષ્ટ્રહિત જ સર્વોપરી છે. વર્ષ 2022ને આઝાદીના 75માં વર્ષ તરીકે ઉજવવામાં આવશે, એ વાતને યાદ કરીને તેમણે સનદી અધિકારીઓને સ્વતંત્રતા સેનાનીઓના સ્વપ્નને સાકાર કરવા ઉદ્દીપકની ભૂમિકા ભજવવા અપીલ કરી હતી.
ભારત સરકાર અસંગઠિત કર્મચારીઓના કલ્યાણ માટે પ્રતિબદ્ધ છે: પ્રધાનમંત્રી

પ્રધાનમંત્રી શ્રી નરેન્દ્ર મોદીએ કહ્યું છે કે ભારત સરકાર અસંગઠિત કર્મચારીઓના કલ્યાણ માટે પ્રતિબદ્ધ છે. શ્રી મોદીએ વધુમાં કહ્યું કે દેશના વિકાસમાં આપણા અસંગઠિત મજૂર ભાઈ-બહેનોની ભાગીદારી ખૂબ જ મહત્વપૂર્ણ છે. એક ટ્વિટમાં, પ્રધાનમંત્રીએ કહ્યું; "દેશના વિકાસમાં આપણા અસંગઠિત મજૂર ભાઈઓ અને બહેનોની ભાગીદારી ખૂબ જ મહત્વપૂર્ણ છે. અમારી સરકાર આવા કરોડો કામદારોના જીવનને સરળ બનાવવા માટે હંમેશા પ્રયત્નશીલ રહી છે. આ યોજનાઓએ તેમની સામાજિક સુરક્ષા સુનિશ્ચિત કરી છે, જ્યારે રોગચાળા દરમિયાન પણ. મદદ માટે ઘણા વધુ પગલાં લેવામાં આવ્યા હતા."
પ્રધાનમંત્રી જમ્મુ અને કાશ્મીરના યુવકો અને બાળકોને મળ્યા

પ્રધાનમંત્રી શ્રી નરેન્દ્ર મોદી આજે જમ્મુ અને કાશ્મીરના 100થી વધુ યુવાનો અને બાળકોના જૂથને મળ્યા હતા. આ તમામ હાલમાં ”વતન કો જાનો” પહેલ હેઠળ ભારતના વિવિધ ભાગોના પ્રવાસે છે. યુવાનો અને બાળકોએ પ્રધાનમંત્રીને માળખાગત સુવિધાઓ, રાજ્યમાં રમત-ગમતની સુવિધાઓ, શિક્ષણ અને રોજગારની તકો, અને પ્રધાનમંત્રીની રોજબરોજની કામગીરી જેવા સંખ્યાબંધ વિષયો ઉપર પ્રશ્નો પૂછ્યા હતા. તેમની સાથે પરામર્શ કરતા પ્રધાનમંત્રીએ રાજ્યમાં કનેક્ટિવિટી અને માળખાગત સુવિધાઓમાં સુધારો કરવા માટે થઈ રહેલા પ્રયાસો અંગે વાત કરી હતી. તેમણે લોકોમાં રમત-ગમત અને ખેલદિલીની ભાવનાનું મહત્વ સમજાવ્યું હતું. પ્રધાનમંત્રીએ કહ્યું કે સખત પરિશ્રમ કરવાથી કદાપી થાક લાગતો નથી. કામ પૂર્ણ થાય તો સંતોષની લાગણી થાય છે અને તેનું મહત્વ મને થાક લાગવા કરતા વિશેષ છે. પ્રધાનમંત્રી કાર્યાલય બાબતોના રાજ્યમંત્રી ડૉ. જીતેન્દ્ર સિંહ આ પ્રસંગે હાજર રહ્યા હતા.